Lady Jessica

Lady Jessica az Arrakisra érkezésének tájékán

Alia Atreides (lánygyermek)

Vladimir Harkonnen (apa)

"*Milyen szörnyűségeket teszünk azokkal, akiket szeretünk!" - Lady Jessica*

Lady Jessica nem játékos karakter a Dűne kalandban, Frank Herbert regényének azonos nevű figuráján alapul. Leto Atreides herceg ágyasa, magasan képzett Bene Gesserit, aki később a Tabr sziecsben fremen Tisztelendő Anya lesz. Ő az anyja Paul Atreidesnek, és húgának, Alia Atreidesnek is: noha nem volt felesége az elhunyt Leto hercegnek, őt tekintette az egyetlen társának.

## Története

### A Dűne cselekménye előtt

Lady Jessica Vladimir Harkonnen báró és egy Bene Gesserit anya (a feljegyzések szerint Tanidia Nerus) törvénytelen lánya volt, aki a Kwisatz Haderach létrehozásáért indult genetikai program részeként jött világra. Fiatal korától kezdve magas szintű képzést kapott, főként azért, mert fontos szerepe volt a Kwisatz Haderach létrehozásában: a Bene Gesserit tervei szerint lányának kellett volna születnie Letóval, aki később hozzámehetett volna a Harkonnen ház örököséhez, Feyd-Rauthához, és megszülhette volna azt a fiút.

Jessica mélyen beleszeretett Letóba, a férfi pedig viszonozta az érzéseit, bár sosem léptek házasságra: a nő ágyasi státusza lehetővé tette, hogy szükség esetén a herceg politikai házasságot kössön az Atreides ház védelmében. Amikor Jessica terhes lett, a Bene Gesserit képességek lehetővé tették, hogy befolyásolja a születendő gyermek nemét - azonban tudva, hogy Leto fiút szeretne, szembement a rend parancsaival, ezzel a teljes genetikai programot összedöntve.

A fiával, Paullal szoros kapcsolatot ápolt, ő képezte ki sok Bene Gesserit technikára, amiket hivatalosan nem oktathatott volna semmilyen fiúnak.

### Az Arrakisra érkezés

Letóval és Paullal együtt Jessica is a bolygóra érkezett, hogy átvegyék az irányítást a fűszerkitermelés felett, de az uralmuk rövidéletűnek bizonyult, mikor Shaddam Corrino és Vladimir Harkonnen összeesküvése során a herceget meggyilkolták. Jessica a fiával együtt a sivatagba kényszerült, ahol később befogadták a Tabr sziecs fremenjei. A Leto elvesztése miatt érzett fájdalmán keveset tompított a tudat, hogy már várandós volt a második gyermekével, Alia Atreidesszel.

### Tisztelendő Anyaként

A fremenek örömmel fogadták Jessica érkezését, két okból is: az egyik a prófécia volt, amely tartalmazta, hogy a messiásuk egy Bene Gesserit fia lesz. A másik, hogy Ramallo Tisztelendő Anya ekkor már idős volt, és Jessica kiképzése egyedülállóan alkalmassá tette rá, hogy átvegye a szerepét. A szertartás, aminek során átvette ezt a helyet, az Élet Vizének, egy mérgező fűszerkivonatnak az átalakítása volt: az erőfeszítés azon túl, hogy Tisztelendő Anyává tette, súlyos változásokat okozott még meg nem született kislányában, aki így előszülöttként jött világra.

Paul harcai alatt Jessica nagy tiszteletnek örvendett vallási vezetőként a fremenek körében, és folyamatos támogatást nyújtott a fiának: ugyanakkor kezdetben kissé kritikusan állt Paul és Chani kapcsolatához, megállapítva, hogy egy fontos eszközt veszítenek azzal, ha a fiú esetleg fremen feleséget választ. Mikor Paul elfoglalta a trónt, Jessica a Caladanra utazott, ezzel elérve, hogy a bolygó megmeneküljön a Dzsihád hatásaitól: bejelentette, hogy semmilyen leszállás nem történhet az engedélye nélkül, még vallási zarándoklat indokával sem - azonban a döntése dacára továbbra is kitart amellett, hogy "fremen volt attól a naptól, hogy őt és a fiát befogadták", és nagy megbecsülés övezi az alakját Muad-dib anyjaként.

## Személyisége

Lady Jessica intelligens, higgadt nő, Leto Atreides többször megjegyezte, hogy képes csak a lényegre fókuszálni akkor is, amikor nagy stressz nehezedik rá. Talpraesett, és a Bene Gesserit képességei veszélyes ellenféllé teszik: a hanggal szinte bárkire rá tudja kényszeríteni az akaratát (ezt átadta Paulnak is), és fizikai harcban is megállja a helyét, bár nagyon ritkán kényszerül rá. Idegenek előtt, és Tisztelendő Anyaként büszkének és elegánsnak mutatkozik, de anyaként, barátok, illetve korábban Leto irányába sokkal gyengédebb, kedvesebb személyiség, aki képes őszintén kifejezni az érzelmeit. Amióta Paul császár lett, sőt, már kicsit korábban, a fremeneknél töltött idő alatt erősen eltávolodtak a fiával: bár nagyon szereti, de a döntései, a viselkedése nem igazán tiszták előtte, így kevésbé képesek nyíltan kommunikálni.

## Kinézete

Jessica feltűnően szép nő: magas, vékony alkatú, bronzbarna hajjal, amit gyakran hátraköt. Az arca kerek, finom vonású, a bőre sápadtabb, ami még a későbbi éveiben is erősen elkülöníti a fremenektől. A szeme eredetileg zöldeskék, de később, a fűszerfogyasztás hatására teljesen bekékül.

Az öltözékei változatosak, a sivatagban főként a fremen cirkoruhát hordta, Bene Gesseritként gyakori viselete volt az abaköpeny, de Leto oldalán, és jelenleg is több elegánsabb, kényelmes ruhát is előnyben részesít.

## Egyéb

* Lady Jessicát eddig négy színésznő jelenítette meg a filmvásznon, Francesca Annis, Saskia Reeves, Alice Krige és Rebecca Ferguson. A könyv leírásai miatt, illetve azért, mert Paulhoz a 2021-es film képeit használjuk, a kalandban és a wikicikkekben, ha feltűnik, ez utóbbi arcával jelenik majd meg illusztrációként.
* Lady Jessicáról a legtöbb karakter nem tud minden részletet, ami a wikicikkben szerepel: a fremenek az előtörténetével nincsenek tisztában, a nemes karakterek a fremeneknél töltött idejéről nem tudnak sokat, és csak avatott Bene Gesseritek tudnak a báróval való rokonságáról.
* A Bene Gesseritek körében mélyen elítélik: azt, hogy szerelemből szembefordult a renddel, szinte szállóigeként "Jessica Bűneként" emlegetik.